EL34

**EL34** je v európskom značení typ elektrónky – nepriamo žeravená výkonová pentóda s prípustnou anódovou stratou 25 W v prevedení s 8-vývodovou päticou oktal, určená pre použitie v koncových stupňoch nízkofrekvenčných zosilňovačov výkonu.

Na trh bola uvedená v roku 1950 holandským koncernom Philips (niektoré zdroje uvádzajú až rok 1954), pričom nadväzovala na staršie 25 W koncové pentódy (EL31, EL37, EL38, EL60), počnúc priamo žeravenou F443 z roku 1930 s 5-nožičkovou európskou päticou. V bývalom Československu typ EL34 vyrábal podnik Tesla v Rožnove pod Radhoštěm a v Třinci, na Slovensku ho v súčasnosti vyrába spoločnosť JJ Electronic v Čadci, keďže ide o typ celosvetovo dodnes hojne využívaný v elektrónkových gitarových zosilňovačoch a kombách aj v  zosilňovačoch.

Celosvetovú popularitu medzi hudobníkmi si typ EL34 získal potom, čo ho britský výrobca gitarových zosilňovačov Marshall zvolil pre neskoršie verzie svojho prvého zosilňovača JTM45 od roku 1965, ako lacnejšiu a v Európe dostupnejšiu alternatívu voči americkej zväzkovej tetróde 6L6. Tento zosilňovač sa stal de facto štandardom pre britský blues-rockový zvuk a EL34 následne využívali aj ďalší britskí a kanadskí výrobcovia gitarových zosilňovačov (Hiwatt, Orange, Laney, Traynor). V segmente domácich  zosilňovačov bol tento typ rovnako široko využívaný od 50. do 70. rokov (Marantz, Dynaco, Leak, Heath, Fisher a mnoho ďalších) a s renesanciou záujmu o elektrónkové zosilňovače na prelome 20. a 21. storočia je využívaný dodnes.

EL34 umožňuje konštrukciu zosilňovačov s výstupnými sínusovými výkonmi približne 10 W v triede A (s jednou elektrónkou na kanál), 50 W v triede AB a 75100 W v triede B (oboje s dvojicou elektrónok v push-pull zapojení na kanál). V praxi sa však 100 W zosilňovače navrhovali skôr so štvoricou EL34, keďže napäťové a výkonové namáhanie vychádza pri dvojici na hranici medzných hodnôt a prevádzka pri maximálnom katalógovom anódovom napätí je problematická aj s ohľadom na zapojenie (anódový vývod susedí so žeraviacim) a materiál pätice, navyše zosilňovač v triede B trpí vysokým prechodovým skreslením. Pre potreby dvojčinných (push-pull) zapojení sa predávajú párované dvojice resp. štvorice EL34, vyberané na zhodu charakteristík.

V československej ozvučovacej technike bola EL34 použitá napr. v zosilňovačoch Tesla AZK201 (20 W; 1961), AZK401 (40 W; 1961), AZK405 (40 W; 1968), AZK360 (100 W; 1971), AZK450, (50 W; 1972), AZK160 (100 W; 1973) alebo v koncovom module AUJ620 (75 W; 60. roky) so 100 V výstupom pre ústredne miestneho rozhlasu a ozvučenia kinosál, všetko z produkcie závodov Tesla Valašské Meziříčí a Tesla Vráble.

## Galéria

Súbor:EL34-1.jpg | EL34 rôznych výrobcov
Súbor:Mullard el34.jpg | EL34 britského výrobcu Mullard
Súbor:Jj e34l blue glass vacuum tube.jpg | EL34 slovenského výrobcu JJ Electronic
Súbor:Line Magnetic LM 218ia tube amplifier – EL34 tubes from Psvane. (22930429544).jpg | Dvojica EL34 v elektrónkovom nf. zosilňovači
Súbor:EL34 schematics (circuit diagram).gif | Zapojenie koncového stupňa s ECC83 (12AX7) a EL34 v triede A
Súbor:Gocetrajkoski4.jpg | Zapojenie dvojčinného koncového stupňa s ECC83, ECC85 a 2×EL34 v triede AB


## Referencie

## Pozri aj
* EL84 – 12 W nf. koncová pentóda v pätici noval

## Iné projekty

## Externé odkazy
* EL34 na webe *The Valve Museum*
* EL34 na webe *Radiomuseum*
* EL34 – katalógový list Philips (19491959)
* EL34 – katalógový list Tesla Rožnov (1960)
* EL34 – katalógový list JJ Electronic (2015)

Kategória:Elektrónky
Kategória:Vzniklo v 1950